ຕອນເຊົ້າຂອງວັນທີ 11 ມັງກອນ (ເວລາທີ່ຫວຽດນາມ), ທ່ານ ນາງ Mary Ng - ລັດຖະມົນຕີຮັບຜິດຊອບການຄ້າສາກົນ, ສົ່ງເສີມການສົ່ງອອກ, ວິສາຫະກິດຂະໜາດນ້ອຍ ແລະ ພັດທະນາເສດຖະກິດ ຂອງການາດາ ແລະ ທ່ານ ຫງວຽນຮົ່ງຢ໊ຽນ ລັດຖະມົນຕີກະຊວງອຸດສະຫະກຳການຄ້າຫວຽດນາມ ໄດ້ຮ່ວມກັນເປັນສັກຂີພະຍານໃນພິທີເຊັນບົດບັນທຶກຊ່ວຍຈຳ (MOU) ໃນຮູບແບບທາງໄກອອນໄລ໌ ແລະ ການສ້າງຕັ້ງຄະນະກຳມະການຮ່ວມດ້ານເສດຖະກິດ (JEC) ລະຫວ່າງ ຫວຽດນາມ ກັບ ການາດາ.
ບົດບັນທຶກຊ່ວຍຈຳເຊັນໂດຍທ່ານ ໂດ໊ຖັ້ງຮ໊າຍ ຮອງລັດຖະມົນຕີກະຊວງອຸດສາຫະກຳການຄ້າຫວຽດນາມ ແລະ ທ່ານ Sara Wilshaw ຮັກສາການຮອງລັດຖະມົນຕີຮັບຜິດຊອບການຄ້າສາກົນການາດາ.
ທ່ານ ນາງ Mary Ng ຢືນຢັນວ່າ: “ການາດາເຫັນໄດ້ລະດັບຄວາມສຳຄັນນັບມື້ນັບເພີ່ມຂຶ້ນຂອງການສ້າງໂອກາດທາງການຄ້າກັບຫວຽດນາມ ແລະ ພາກພື້ນອິນໂດ-ປາຊີຟິກ, ສຳລັບຕ່ອງໂສ້ການສະໜອງ, ກຳລັງແຮງການເຕີບໂຕທາງເສດຖະກິດໃນໄລຍະຍາວ ແລະ ຄວາມສາມາດແຂ່ງຂັນຂອງການາດາ. ບັນດາວິສາຫະກິດ ແລະ ຜູ້ອອກແຮງງານຢູ່ທັງການາດາ ແລະ ຫວຽດນາມ ຈະໄດ້ຮັບຜົນປະໂຫຍດຈາກຕ່ອງໂສ້ການສະໜອງທີ່ຫຼາກຫຼາຍ ແລະ ເຂັ້ມແຂງ, ກັບການສະໜັບສະໜູນຂອງຄະນະກຳມະການຮ່ວມດ້ານ ເສດຖະກິດ”.
ອົງການບັນຫາຕ່າງໆທົ່ວໂລກຂອງການາດາ (GAC) ອອກຖະແຫຼງການເນັ້ນໜັກວ່າ: “ເພື່ອຊຸກຍູ້ການຟື້ນຕົວເສດຖະກິດໃຫ້ເຂັ້ມແຂງ, ຍືນຍົງ ແລະ ກວມລວມ, ລັດຖະບານການາດາໃຫ້ສັນຍາຈະເສີມຂະຫຍາຍສາຍພົວພັນການຄ້າສາກົນກັບບັນດາຕະຫຼາດທີ່ກຳລັງຂະຫຍາຍຕົວໄວ, ເຊັ່ນ ຫວຽດນາມ.”
ຫວຽດນາມບໍ່ພຽງແຕ່ເປັນຄູ່ຮ່ວມມີການຄ້າລະດັບທົ່ວໂລກທີ່ສຳຄັນສຳລັບການາດາ ແຕ່ຍັງເປັນພື້ນຖານເສດຖະກິດໜຶ່ງທີ່ເຄື່ອນໄຫວຄ່ອງຕົວຢູ່ໃນພາກພື້ນອິນໂດ-ປາຊີຟິກ.
ວິລະຊົນ